CELEX: 
Language: fi
Date: 2021-02-24 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2019/1238 täydentämisestä valvontaa koskevan raportoinnin yhdenmukaisuuden varmistamiseksi toimitettavien lisätietojen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               1.1.Yleinen tausta
            
            
               Yleiseurooppalaisesta yksilöllisestä eläketuotteesta (PEPP) 20 päivänä kesäkuuta 2019 annetulla Euroopan parlamentin ja neuvoston asetuksella (EU) 2019/1238 otetaan käyttöön EU:n laajuinen täydentävä yksilöllisen eläkesäästämisen kehys. 
            
            
               Euroopan väestö ikääntyy. Vuonna 2060 jokaista eläkeläistä kohti on keskimäärin vain kaksi työikäistä, kun tällä hetkellä vastaava luku on neljä. Siksi eläkejärjestelmien kestävyyteen ja riittävyyteen kohdistuvat vaatimukset EU:n jäsenvaltioissa kasvavat, vaikka monessa jäsenvaltiossa onkin toteutettu tärkeitä uudistuksia. Paineita kohdistuukin jo erityisesti julkisiin eläkejärjestelmiin. 
            
            
               Tarvitaan lisää säästöjä, jotta perinteisistä julkisista eläkejärjestelmistä saatavia eläketuloja voidaan täydentää lisäeläkkeillä. Siksi PEPP-asetus on tärkeä virstanpylväs pyrittäessä kaventamaan eläkekuilua ja luomaan pääomamarkkinaunioniin yksilöllisten eläketuotteiden yleiseurooppalaiset markkinat.
            
            
               PEPP-asetuksella tarjotaan kuluttajille lisävaihtoehto eläkesäästämiseen. PEPP-asetuksessa vahvistetaan perusta yleiseurooppalaisille yksilöllisten eläketuotteiden markkinoille, sillä siinä annetaan tuotteen keskeisiä ominaisuuksia koskevia yhdenmukaisia sääntöjä esimerkiksi avoimuusvaatimuksista, neuvonnasta, sijoitussäännöistä, vaihto-oikeudesta, eri sijoitusvaihtoehdoista ja maksusuoritusten muodosta. 
            
            
               1.2.Tavoitteet
            
            
               Tällä delegoidulla asetuksella pyritään PEPP-asetuksen mukaisesti saavuttamaan seuraava tavoite: 
            
            
               1.
                     täydennetään PEPP-asetusta määrittämällä 40 artiklassa tarkoitetut lisätiedot, jotta voidaan varmistaa valvontaa koskevan raportoinnin riittävä yhdenmukaisuus.
            
            
               1.3.Oikeudellinen tausta
            
            
               Tällä säädöksellä täydennetään yleiseurooppalaisesta yksilöllisestä eläketuotteesta (PEPP) 20 päivänä kesäkuuta 2019 annettua Euroopan parlamentin ja neuvoston asetusta (EU) 2019/1238 sen 40 artiklan 9 kohtaan sisältyvän, komissiolle annettavaa valtuutusta koskevan oikeusperustan mukaisesti. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tämä säädös perustuu vakuutus- ja lisäeläkeviranomaisen, jäljempänä ’EIOPA’ asetuksen (EU) N:o 1094/2010 10 artiklan 1 kohdan mukaisesti antamaan tekniseen lausuntoon. Ennen teknisen lausunnon toimittamista komissiolle EIOPA järjesti avoimen julkisen kuulemisen 2. joulukuuta 2019 ja 2. maaliskuuta 2020 välisenä aikana. Ennen julkista kuulemista EIOPA sai yhteiset lausunnot kahdelta sidosryhmältään, vakuutus- ja jälleenvakuutusalan osallisryhmältä ja lisäeläkealan osallisryhmältä. Lisäksi EIOPA perusti neuvoa-antavan PEPP-asiantuntijatyöryhmän, jonka tarkoituksena on keskustella kehitettyjen ideoiden käytännön näkökohdista ja vaihtaa näkemyksiä OECD:n ja eläkealan johtavien tutkijoiden kanssa. EIOPA järjesti 24. helmikuuta 2020 julkisen kuulemisen, jossa se pyysi sidosryhmiltä kannanottoja. Lisäksi EIOPA laati kustannus-hyötyanalyysin, joka liitettiin loppuraporttiin samoin kuin julkisen kuulemisen tulokset ja EIOPAn vastaukset sidosryhmille. EIOPA lähetti loppuraporttinsa yhdessä teknisen lausuntonsa kanssa komissiolle 14. elokuuta 2020. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ 
            
            
               Tämän delegoidun asetuksen tavoitteena on täsmentää joitakin PEPP-järjestelmän lisätekijöitä, joihin ei liity strategisia päätöksiä tai toimintapoliittisia valintoja. Ne täydentävät asetuksessa (EU) 2019/1238 vahvistettua kehystä antamalla lisätietoja ja selvennyksiä seikoista, joita toimivallan siirto koskee. 
            
            
               Säädöksen 1 artiklassa määritellään lisätiedot, jotka toimivaltaisten viranomaisten on kerättävä valvontaa koskevan raportoinnin yhdenmukaisuuden varmistamiseksi.
            
            
               KOMISSION DELEGOITU ASETUS (EU) …/…,
            
            
               annettu 24.2.2021,
            
         
         
            
               Euroopan parlamentin ja neuvoston asetuksen (EU) 2019/1238 täydentämisestä valvontaa koskevan raportoinnin yhdenmukaisuuden varmistamiseksi toimitettavien lisätietojen osalta 
               
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon yleiseurooppalaisesta yksilöllisestä eläketuotteesta (PEPP) 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1238
                  1
                ja erityisesti sen 40 artiklan 9 kohdan ensimmäisen alakohdan,
            
            
               sekä katsoo seuraavaa:
            
            
               (1)Yleiseurooppalaisten yksilöllisten eläketuotteiden (PEPP) tarjoajiin sovelletaan useita finanssipalvelualaa koskevia unionin ja jäsenvaltioiden alakohtaisia säädöksiä ja niiden mukaisia alakohtaisia vaatimuksia, jotka koskevat PEPP-tarjoajien raportointia toimivaltaisille viranomaisille, myös Euroopan valvontaviranomaisille. Asiaankuuluvan alakohtaisen lainsäädännön nojalla toimitettavien tietojen lisäksi niihin tietoihin, joita tarvitaan valvontaa varten, on tarpeen soveltaa yhdenmukaistettua lähestymistapaa, jotta voidaan vähentää sen mahdollisuutta, että kansalliset aineelliset lisäraportointivaatimukset poikkeavat toisistaan. Komissio pyysi Euroopan vakuutus- ja lisäeläkeviranomaista antamaan teknisiä ohjeita.
            
            
               (2)Yhdenmukaistettu tietokokonaisuus on tarpeen, jotta voidaan parantaa vertailukelpoisuutta ja tehokkuutta ja välttää alakohtaisiin tietovaatimuksiin liittyvä kaksinkertainen raportointi,
            
            
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Asetuksen (EU) 2019/1238 40 artiklan 1–5 kohdassa tarkoitettujen lisätietojen on sisällettävä seuraavat tiedot:
            
            
               a)kuvaus PEPP-tarjoajan PEPP-tuotteista aiheutuvien riskien hallitsemiseksi käyttämästä riskienhallintajärjestelmästä, mukaan lukien PEPP-tarjoajan hallinto;
            
            
               b)kuvaus PEPP-tarjoajan harjoittamasta liiketoiminnasta suhteessa PEPP-tarjoajan toimialaan, mukaan lukien tehtyjen sijoitusten tyyppi ja niiden hallinnointi, tiedot siitä, onko sijoittaminen aktiivista vai passiivista ja tarjotaanko takuita vai ei, ja tiedot riskien vähentämistekniikoiden soveltamisesta sekä liiketoiminnan suuruudesta mitattuna maksuilla ja varojen arvolla ja luettelo, jossa ilmoitetaan PEPP-tarjoajan kotijäsenvaltio ja sen mahdolliset vastaanottavat jäsenvaltiot;
            
            
               c)tiedot siitä, mitä kirjallisia toimintaperiaatteita PEPP-tarjoajilla on oltava kyseeseen tulevien riskien käsittelemiseksi;
            
            
               d)soveltuvin osin tiedot vakavaraisuustarkoituksiin sovelletuista arvostusperiaatteista;
            
            
               e)yleiskatsaus PEPP-tuotteen tarjontaan sisältyvistä tai liittyvistä riskeistä ja siitä, miten PEPP-tarjoaja aikoo hallita kyseisiä riskejä, joihin kuuluvat muun muassa rahoitus- ja likviditeettiriskit, markkinariskit, luottoriskit, maineriskit sekä ympäristöä, yhteiskuntaa ja hyvää hallintotapaa koskeviin näkökohtiin liittyvät riskit;
            
            
               f)tiedot PEPP-tarjoajan pääomarakenteesta, mukaan lukien vakavaraisuussuhteet ja vivutustasot;
            
            
               g)tiedot PEPP-tarjoajan hallussa olevista sopimuksista tai kolmansien osapuolten kanssa tehdyistä sopimuksista, mukaan lukien velvoitteet PEPP-säästäjiä kohtaan maksatusvaiheen aikana tai PEPP-alatilien tarjoamiseksi.
            
         
         
            
            
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 24.2.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 198, 25.7.2019, s. 1.